
1. Cynllun Cysylltu Eglwysi ac Ysgolion.  Hoffwn ddiolch yn fawr i Helen am ei chymorth a’i chydweithrediad yn dosbarthu’r ddogfen i’n haelodau.  Mae’n gyfraniad pwysig i’r genhadaeth Gristnogol yn ein cymdeithas.  Amgaeaf, er gwybodaeth, y ddolen i’r adroddiad:
https://www.ebcpcw.cymru/wp-content/uploads/2023/12/Dogfen-Cysylltu-Eglwysi-ag-Ysgolion-Cym.pdf
Mae dau beth yn dod i’r amlwg wrth ddarllen yr adroddiad sef yn gyntaf, pa mor boblogaidd yw cynllun ‘Agor y Llyfr’ fel cyfraniad hynod werthfawr (i’r rhai sy’n cymryd rhan ac i’r ysgolion) i gyfarfodydd Addoli ar y Cyd.  Yn ail, gellid manteisio ymhellach ar y cyfleon niferus sydd ar gael i gyfrannu at wersi CGM a hefyd gwahodd disgyblion a staff i’n heglwysi a’n capeli fel gallent ddechrau deall beth yn union yr ydym yn ei wneud fel Cristnogion yn ein mannau addoli.  Dylem gofio nad oes gan y rhan fwyaf o blant heddiw unrhyw syniad beth yw capel, beth yr ydym yn ei wneud yno a pham yr ydym yn addoli.

2. Rwy’n cynrychioli Eglwys Bresbyteraidd Cymru a Henaduriaeth y Gogledd-Ddwyrain ar CYS/AG Wrecsam ac chynhaliwyd y cyfarfod diweddaraf ar 22ain Chwefror yng Ngholeg Cambria, Wrecsam. 
Byddaf hefyd yn cynrychioli’r enwad a CYS/AG Wrecsam yng Nghynhadledd Cymdeithas CYSAGau Cymru (CCYSAGauC) 2024 ar 13 Mehefin ym Mhrifysgol Wrecsam.  Nod y gynhadledd yw:
· dathlu crefydd, gwerthoedd a moeseg (CGM) yn y Cwricwlwm i Gymru;
· darparu cyfleoedd dysgu proffesiynol sylweddol i’n CYSau a’u hysgolion;
· cynnig cyfleoedd i godi a thrafod materion sy’n wirioneddol bwysig i CGM yng Nghymru;
· gwneud cysylltiadau a rhannu mewnwelediadau ledled Cymru.
Os oes aelodau eraill o’r Cyngor yn aelodau o CYS/AG sirol, edrychaf ymlaen at eich gweld yn y gynhadledd.
3. Cefais y cyfle i gyfrannu at ymgynghoriad cenedlaethol ar ‘Strwythur y flwyddyn ysgol’ yng Nghymru (cauwyd 12fed Chwefror).  Roedd yr ymgynghoriad yn ymwneud â thri mater, sef:
· Yr egwyddor o addasu’r flwyddyn ysgol;
· Opsiynau ar gyfer gweithredu newidiadau i’r flwyddyn ysgol gan gynnwys gwneud newidiadau yn y flwyddyn ysgol 2025 i 2026;
· Dyddiadau tymhorau arfaethedig ar gyfer blwyddyn ysgol 2025 i 2026.
· Wedi cysylltu â rhai athrawon yn y sectorau cynradd ac uwchradd, penderfynais cefnogi Opsiwn 2.  Amgaeaf er gwybodaeth fy ymateb i’r ymgynghoriad. 

4. Canlyniadau PISA.  Er gwybodaeth: Fe wnaeth 81 o systemau addysg gymryd rhan yn PISA 2022, gan gynnwys Cymru. Yng Nghymru, cwblhaodd 2,568 o ddysgwyr 15 oed o 89 ysgol asesiad 2 awr ar gyfrifiadur a holiadur i ddysgwyr.  Mae manylion yr asesiad i’w gweld ar wefan llyw.cymru (Ystadegau: Cyflawniad disgyblion 15 mlwydd oed (Rhaglen Ryngwladol Asesu Myfyrwyr) PISA adroddiad cenedlaethol: 2022) ac ymchwil.senedd.cymru (Sut wnaeth Cymru berfformio yn PISA 2022?).

5. ‘Pray for Schools’ Wales.  Cynhaliwyd cyfarfod trwy Zoom ar ddydd Llun, 5ed o Chwefror am 7.30pm.  Andy Hughes yw Cadeirydd yr ymgyrch hwn yng Nghymru.  Ni lwyddais i fynychu cyfarfod arall ar y 12fed o Fawrth.

6. Recriwtio i addysgu CGM: Cysylltais â Chyngor y Gweithlu Addysg (CGA) yn gynharach eleni gan ofyn am ddata diweddar er mwyn gweld â yw sefydliadau AGA sy’n hyfforddi hyfforddeion TAR Uwchradd CGM yn llwyddo i recriwtio y rhif targed a roddwyd iddynt gan Lywodraeth Cymru.  Ymatebodd CGA gyda dogfennau data defnyddiol sy’n olrhain dirywiad cyson yn nifer yr hyfforddeion CGM sy’n cael eu recriwtio ac sy’n llwyddo yn eu cyrsiau TAR Uwchradd.  Ar sail y wybodaeth hon, anfonais lythyr at Lynne Neagle AS, a benodwyd yn ddiweddar fel Ysgrifennydd y Cabinet dros Addysg yn y Senedd, gan dynnu sylw at y mater hwn a gofyn iddi ail sefydlu bwrsariaeth ar gyfer hyfforddeion CGM sy’n dilyn cyrsiau TAR Uwchradd.   Wedi rhannu’r data hwn a’r llythyr gyda chydweithwyr CGM, swyddogion CCYSAGauC ac aelodau ein henwad sydd yn ein cynrychioli ar Grwp A CYS/AGau, deallaf eu bod hwythau hefyd bellach yn bwriadu rhannu cyn gynted â phosib eu gofid am y materion recriwtio hyn mewn cyfarfodydd CYS/AGau a gyda phersonel Llywodraeth Cymru.  Amgaeaf er gwybodaeth fy llythyr at Lynne Neagle AS a’i hymateb.

7. Mynegais mewn cyfarfodydd diweddar fy mwriad i orffen fel Swyddog Addysg CERhC a’ch cynrychioli ar y Free Church Education Committee, ar ôl 10 mlynedd yn y rôl, yn y Gwanwyn eleni.  Hoffwn ddweud ei fod wedi bod yn bleser ac yn fraint ymgymryd â’r gwaith hwn ac fe hoffwn ddiolch i chi am eich cefnogaeth a’ch cydweithrediad dros y blynyddoedd.  Dymuniadau gorau i’m olynydd ac os y gallaf fod o unrhyw gymorth wrth drosglwyddo’r cyfrifoldebau, yna mae croeso iddynt gysylltu â mi.















